హాకీ వరల్డ్‌కప్‌ మళ్లీ భారత్‌లో..
- 2023 ఆతిథ్య హక్కులు సొంతం
న్యూఢిల్లీ : ఘనమైన హాకీ చరిత్రకు నెలవు భారత్‌. మెన్స్‌ హాకీ ప్రపంచకప్‌ మరోసారి భారత్‌కు రానుంది. 2018లో భువనేశ్వర్‌ వేదికగా నిర్వహించిన హాకీ ప్రపంచకప్‌ మెగా ఈవెంట్‌ హిస్టరీలోనే అతి పెద్ద సక్సెస్‌ఫుల్‌ ఈవెంట్‌గా నిలిచింది. భారత్‌ స్వాతంత్య్రం పొంది 75 సంవత్సరాల వేడుక నిర్వహించుకునే సందర్భాన్ని హాకీ ఇండియా ప్రపంచకప్‌తో సంబురాలు చేయనుంది. 2023లో భారత్‌ స్వాతంత్య్రం సాధించి 75 వసంతాలు కానుంది. 2023 జనవరి 13-29న మెన్స్‌ హాకీ ప్రపంచకప్‌ భారత్‌లో జరుగనుంది. ఈ మేరకు అంతర్జాతీయ హాకీ సమాఖ్య శుక్రవారం అధికారికంగా వెల్లడించింది. ఆతిథ్య హక్కుల కోసం మలేషియా, బెల్జియం నుంచి గట్టి పోటీ ఎదురైనా భారత్‌ మరోసారి ప్రపంచకప్‌కు వేదిక కానుంది. 1982 ముంబయి, 2010 న్యూఢిల్లీ, 2018 భువనేశ్వర్‌లో భారత్‌ ఇప్పటికే మూడుసార్లు ప్రపంచకప్‌కు వేదికైంది. మహిళల హాకీ ప్రపంచకప్‌ను స్పెయిన్‌, నెదర్లాండ్స్‌ సంయుక్తంగా నిర్వహించనున్నాయి. జర్మనీ, మలేషియా, న్యూజిలాండ్‌లు సైతం మహిళల వరల్డ్‌కప్‌ కోసం బిడ్‌ దాఖలు చేశాయి. ఆతిథ్య నగరాలను సంబంధిత హాకీ సమాఖ్యలు తర్వాత వెల్లడించనున్నాయి.
మీ స్నేహితులకు రికమెండ్ చెయ్యండి